google/wiki40b huggingface dataset:
Vinsj

Til sjøs

På seilbåter finnes det gjerne flere vinsjer for å håndtere fall, skjøter og ankertau. Slepebåter har store vinsjer for å kunne buksere lektere og andre skip, trålere har vinsjer (kraftblokker) for å styre redskapen, og lasteskip har vinsjer som løfter bommer og heiser last. Generelt brukes vinsjer på skip og oljeplattformer også i forbindelse med fortøyning og til ankerhåndtering.

Skogbruk

I skogbruket er vinsj vanlig i bruk til å håndtere tømmer. Oftest er da vinsjen bakmontert på en landbrukstraktor, drevet av kraftuttaket. En vanlig skogbruksvinsj har én eller to wiretromler og er utstyrt med 8 til 10 mm stålvaier. Det er også oftest montert på et lunneskjær. Tømmeret samles inn til traktoren, oftest med toppenden mot traktoren, så kjøres traktoren til lunneplassen med tømmeret på slep i full lengde. 
Dette utstyret kan være farlig i bruk og har en rekke ganger ført til dødsfall. Det er særlig tre momenter som er gjengangere; 1. Wiren kan ryke ved overbelastning, og slå tilbake med stor kraft. 2. Ved tunge laster bak og lite motvekt fremme på traktoren kan den steile, og i verste fall tippe over. 3. Noen kan fristes til å bruke vinsjen til å dra ned trær som ikke vil falle. Dette har mange ganger ført til ulykker der trær har tatt uventede retninger.

Bil

Noen biler er utstyrt med vinsj foran for å kunne trekke seg selv eller andre ut av vanskelige situasjoner. Det finnes også løse vinsjer, som kan flyttes rundt på flere steder på et kjøretøy. Ved bruk av vinsj på bil er det som regel veigrepet som er begrensende, og da bør bilen være utstyrt med Piggføtter for å få bedre veigrep. Når piggføtter er i bruk kan man lett vinsje med flere tonns kraft selv stående på såpeglatt vei. Redningsbiler har faste piggfot-anordninger de presser ned i isen hydraulisk.

Håndholdt vinsj

Det finnes også noen typer håndholdte vinsjer. Disse er enten bensindrevne, batteridrevne eller hånd-opererte med sveiv. Felles for denne gruppen vinsjer er at man må ha et ekstra feste bakover i noe fast dersom man skal vinsje med større kraft enn man kan holde imot for hånd.

Seilfly

Enkelte seilflyklubber bruker en vinsj som trekker inn en lang lett kunststoffline for å trekke opp seilfly. Vinsjene er ofte selvbygget med en kraftig diesel eller bensinmotor. Seilflyene setter nesa relativt høyt opp når de trekkes opp. Seilflyene har en egen innfesting for slepeline under flykroppen. Det er vanligvis en tilsvarende innfesting for line i nesa på seilflyet, til bruk ved motorflyslep. Det er vanlig å slepe opp til 600 m. 
Slepefly er motorfly med enten en enkel slepekrok for å feste slepeline til seilflyet, eller slepeflyet kan ha en innebygget vinsj som trekker lina inn i flyet etterat seilflyet er kommet så høyt som ønskelig og løser seg fra slepelina. Slepefly med slepekrok må slippe lina på flyplassen fra sikker høyde så lina ikke kan feste seg i noe på bakken.
Elizabeth Gilbert

Spis, elsk, lev

Spis, elsk, lev – en personlig reise gjennom Italia, India og Indonesia, som kom på norsk i 2009, ble et fenomen i USA etter gjentatte anbefalinger fra Oprah Winfrey og over fem millioner solgte eksemplarer. Boka forteller den sanne historien om Elizabeth Gilberts personlige livskrise og selvopptatte jakt på lidenskap, nytelse og meningen med livet; angstfylt og deprimert bryter Gilbert tvert med sitt ytre sett perfekte liv med flott mann og spennende jobb, legger ut på en reise til Italia, India og Indonesia og finner omsider lykken med en ny mann.
Spis, elsk, lev ble filmatisert i 2010 med Julia Roberts i rollen som Gilbert.
Official Xbox Magazine

Official Xbox Magazine (ofte forkortet til OXM) var et månedlig utgitt videospilltidsskrift som ble startet i november 2001, kort tid etter at Xbox-konsollen ble sluppet ut. En utgave av tidsskriftet ble først vist ved E3 i 2001, og enda en ble vist frem før det ble gitt ut månedlig i november 2001. Det fulgte med en DVD sammen med tidsskriftet som inkluderte spilldemoer, spilltrailere og annet lignende innhold. De inneholdt også programvaren for Xbox 360ens bakoverkompatibalitet med originale Xbox-spill, for de som ikke hadde tilgang til internett. Etter januar 2012 inkluderte ikke tidsskriftet disse DVD-ene. I midten av 2014 hadde den amerikanske og den britiske versjonen av fusjonert til samme nettside. Noen få måneder senere ble hele tidsskriftet lagt ned. Fra og med februar 2015 omdirigeres alle nettsider som tilhører Future Publishing, som inkluderer OXM, til GamesRadar.
Past Masters

Past Masters Volume Two

Volume Two inneholder sanger fra flere Beatles-singler (inkludert B-sider) og et albumspor (Wildlife versjonen av «Across the Universe») som ble utgitt mellom 1965 og 1970.

Past Masters Dobbelt-LP

LP-utgivelsen har samme sporliste som CD-utgivelsene, samlet til et dobbeltalbum. Coveret på den doble LP-en er veldig lik coveret på CD-en Past Masters Volume One: svart med hvite bokstaver. Baksiden av den doble LP-en er lik coveret til Past Masters Volume Two: hvit med svarte bokstaver. Dette var det siste Beatles albumet utgitt på vinyl før musikkindustrien sluttet å lage dem i store opplag. Senere nye Beatles album ble gitt ut på vinyl i små opplag som «Limited Edition».
Denne samlingen og de tolv originale Beatles albumene (som også finnes på The Beatles Collection-samleboksen) sammen med LP-en Magical Mystery Tour, gjorde at samtlige Beatles-innspillinger utgitt kommersielt av EMI fra 1962 frem til 1970 ble tilgjengelige.
Alle sangene er skrevet av Lennon/McCartney, hvis ikke annet er oppført. Alle sangene er mikset i stereo, hvis ikke annet er oppført.

Remaster-utgivelse

Begge Past Masters ble utgitt på et 2-CD-sett, som en del av The Beatles' remasterede katalog, den 9. september 2009. Med unntak av låtene «Love Me Do», «She Loves You» og «I'll Get You» kom denne i stereo. Det ble også gitt ut et lignende med et sett med sanger utgitt i mono kalt Mono Masters, som en del av mono-samleboksen The Beatles in Mono.
Gösta Malm

Medlemskap og utmerkelser

Malm ble i 1919 medlem av Ingenjörsvetenskapsakademien (IVA), og ble i 1943 tildelt IVAs store gullmedalje «för hans insatser som vattenkraftbyggare, för vägväsendet och särskilt för tekniskt-vetenskaplig forskning». Malm var medlem av Kungliga Krigsvetenskapsakademien fra 1938. Han ble i 1944 utnevnt til æresdoktor ved Kungliga Tekniska högskolan
Malm var innehaver av Kong Gustaf Vs 70-årsmedalje, Nordstjerneordenen, Vasaordenen, Finlands hvite roses orden og Illis Quorum.
Hovdebygda Idrottslag

Fotball

A-laget i fotball spiller i 2011 i 4. divisjon i samarbeid med Voldas andrelag.
Mario & Luigi: Partners in Time

Handling

Handlingen i spillet går ut på at noen romvesener kalt Shroobs overtar Mushroom Kingdom i fortiden mens Prinsesse Peach er på tidsmaskinferie der. I fortiden begynner tidshull å dukke opp rundt om i slottet, og det er opp til Mario, Luigi og deres babyversjoner å redde prinsessen fra den fæle Prinsesse Shroob og hennes undersåtter.
Offentlighedsloven

Offentlighedsloven, formelt Lov om offentlighed i forvaltningen, er en dansk lov som regulerer adgangen til innsyn for personer som ikke er part i saken, herunder journalister. Loven trådte i kraft i sin nåværende form i januar 1987.
Loven omfatter dokumenter som alle deler av den offentlige forvaltning har utarbeidet. Man har dog ikke rett til innsyn i opplysninger om enkeltpersoners private og økonomiske forhold, med mindre man selv er omtalt i saken. Det kan også jf. lovens § 4 tredje ledd kreves at den som søker om innsyn er i stand til å identifisere den sak eller det dokument det ønskes innsyn i. Det betyr at journalister skal ha en viss forhåndskjennskap for å kunne søke om innsyn. Forvaltningens interne arbeidsdokumenter er heller ikke omfattet av loven.
Retten til innsyn omfatter ikke saker innenfor strafferettspleien, jvnfr. § 2 første ledd. Dessuten bør man være oppmerksom på unntakelsene i lovens §§ 12 og 13, som blant annet beskytter private virksomheters tekniske og økonomiske forhold (med henblikk på å forhindre at innsyn brukes til konkurransevridning), herutover beskyttes også rikets sikkerhet, økonomiske forhold og forholdet til andre land.
Saale (glasial)

Saale glasial (også saalekomplekset) er det nest siste isframstøtet (i dagligtalen «istid») før vår tid i Nord- og nordlige Mellom-Europa. De glasiale framstøtene i omtrent samme tidsperiode kalles illinoian i Nord-Amerika , wolstonian i Storbritannia  og riss i Alpene.
Begrepet saale er noe tvetydig beskrevet i litteraturen: saalekomplekset startet for rundt 386 000 år siden. Den  første kuldeperioden (fuhne) ble avløst av en varmere periode (dömnitz) før den egentlige saale glasial for 300 000 år siden satte inn med minst tre store isframstøt.
Saale fulgte etter holstein interglasial («mellomistid») og ble for omtrent 130 000 år siden etterfulgt av eem interglasial.
I Europa får de glasiale periodene navn etter en elv ved isens maksgrense, og Saale er en av Elbens bielver. Saale-området er også periodens typelokalitet.

Utbredelse

Saaleisfrontens maksimale framstøt (Drenthe-stadial) lå langs linjen Drenthe – Düsseldorf – Paderborn – Hameln – Goslar – Eisleben – Zeitz – Meißen – Görlitz. I øst (Polen, Brandenburg, Sachsen og Sachsen-Anhalt) lå den maksimale utbredelsen av brefronten 10 til 15 km bak brefronten i den foregående elster glasialtid. Rundt Harz var utbredelsesgrensene sammenløpende og vest for Mittelgebirge trengte saaleisen over 100 km lengre sør enn elsterisen. Ved denne linjen, dvs foran de tidligere brefrontene finnes fluviale og periglasiale sedimenter over store områder. Under Drenthe ble også dagens nordsjøbekken, Storbritannia og Irland berørt. Øya Storbritannia ble skilt fra Europa for ca. 200 000 år siden, da en massiv flodbølge brøt gjennom fra Nordsjøen og flyttet enorme mengder materiale.
En istunge strakte seg ned i Dneprdalen i Ukraina så langt sør som til 49. breddegrad og stoppet opp bare 250 km nord for Svartehavet. Det er rekordlangt sør for den skandinaviske isen.

Neandertalerne

For ca. 250 000 år siden, dvs i saale, dukket neandertalerne opp i Europa. De siste døde ut for ca. 30 000 år siden. Neandertalerne utviklet redskapskulturen Moustérien som kjennes fra enkelte funn i Danmark. I Sønderjylland nær Christiansfeld er det funnet primitive steinredskaper (ca. 240 000 år før nåtid) fra Clacton-kulturen, og det viser at neandertalere i det minste streifet omkring i Danmark i denne perioden.
Askvoll

Næringsliv

Askvoll har et variert næringsliv med stor vekt på primænæringer. 16 prosent av befolkningen arbeider innen jordbruk, skogbruk og fiske. Sysselsettingen innen industrivirksomheter utgjorde 9,14 prosent i 2008 mot 5,25 prosent i 2015. Industrivirksomheten i kommunen har i mange år vært dominert av metallvareproduksjon, særlig knivproduksjon (A/S Helle Fabrikker), og næringsmiddelindustri (fiskeforedlling).
Kommunen har i de senere år hatt en markert nedgang i folketall og arbeidsplasser. Utviklingen av folketallet har vært særlig negativ i aldersgruppen 20-40 år. Kommunen er i perioden 2011-2016 tildelt omstillingsmidler fra Kommunal- og moderniseringsdepartementet og Sogn og Fjordane fylkeskommune. Formålet med omstillingsprosjektet er arbeidsplassvekst og tilflytting.
Anita Hjertvik-saken

Anita Hjertvik-saken er navnet på en norsk uoppklart drapssak fra 1994–1995, hvor Anita Hjertvik ble funnet kvalt i sin leilighet på Grünerløkka i Oslo. Saken er senere blitt revurdert, men ikke gjenopptatt av politiet. 
Onsdag 4. januar 1995 ble Anita Hjertvik, som da var 39 år gammel, funnet drept i sin leilighet. Det var moren og søsteren som fant henne. Flere naboer som kjente kvinnen, bekreftet overfor media at leiligheten var hyppig besøkt av menn. Ifølge Kripos skal drapet ha skjedd 30. desember 1994.
Politiet saumfarte den dreptes miljø på jakt etter drapsmannen, idet venninner fortalte at Hjertvik følte seg truet av en tidligere mannlig venn. Hennes tidligere samboer ble siktet og varetektsfengslet. Riksadvokaten krevde senere at politiet skulle frafalle siktelsen. Den tidligere samboeren gikk til erstatningssøksmål, som han tapte. Han ble kort tid etterpå funnet død i Østmarka. Politiet har ikke villet gjenoppta etterforskningen.
Armenosoma

Utseende

Middelsstore, nokså brede, svarte praktbiller. Pronotum er rundet, dekkvingene trukket ut til en kort "stjert" bakerst.

Utbredelse

Slekten er utbredt i Afrika.
Vest-Agder-museet Flekkefjord

Flekkefjord museum er et museum i Flekkefjord i Vest-Agder som består av flere avdelinger. Flekkefjord museum er en del av Vest-Agder-museet.

Dr. Krafts gate 15

Dr. Krafts gate 15 ble bygget i 1724, men har siden den tid gjennomgått flere endringer under forskjellige eiere. Huset er innredet i første etasje som et borgerlig hjem. I andre etasje finnes en tekstilutsilling av bymoter og redskaper. I tilbygget finnes en modell av reperbanen på Sunde, vedskjul og bakerovn og rommelig plass etter dattidas målestokk for tjenestepiken i andre etasje fra bakgården. Gjenstandene er gitt fra byens befolkning, dels som testamentarisk gave, og gir uttrykk for byens internasjonale orientering.

Fiskeskøyta «Solstrand»

Museumskøyta Solstarand tilhører museet og er bygget i 1936. Den har tidligere blitt brukt i makrell- og sildefiske og til reketråling og er en tradisjonell fiskeskøyte fra området.

Tatjana Lars Kristian Gulbrandsen

Lars Kristian Gulbrandsen (1931–2005), eller Tatjana Lars Kristian Gulbrandsen som han selv kalte seg, en av Sørlandets mest særpregede kunstnere testamenterte gjenstander og kunstverk til Flekkefjord kommune. En del av samlingen er utstilt ved sjøbodene ved museet.
Utover dette holder museet utstillinger av kortere varighet.
NM i benkpress

NM i benkpress arrangeres årlig, i regi av Norges Styrkeløftforbund. Det første NM i benkpress ble arrangert i 1985 i Brumunddal, med Brumunddal Atletklubb som arrangør.
Benkpress er en styrkeøvelse som ellers, sammen med knebøy og markløft, utgjør konkurranseøvelsene i idretten styrkeløft.
Meath (grevskap)

Språk

Det er 2 603 som snakker irsk i Meath med 1 299 innfødte talere i Meath Gaeltacht. I tillegg er det 1 304 som går på sju Gaelscoiler (skoler med irsk som førstespråk) utenfor Gaeltacht-området. Området Stor-Dublin har det høyeste antallet medlemmer skoler med irsk i Irland.
Oslo Fusion International Film Festival

Oslo Fusion International Film Festival, tidligere kjent som Skeive Filmer, er en filmfestival i Norge. I 2015 byttet festivalen navn fra Skeive Filmer til Oslo Fusion International Film Festival for å ha et mer inkluderende navn som omhandler etnisitet, feminisme, menneskerettigheter og øvrig annerledeshet.
Bård Ydén har vært involvert i festivalen siden 2003 og leder siden 2007. I 2016 tok Vanja Ødegård over som leder for festivalen. Bård er fortsatt involvert som rådgiver.
Festivalen viser spillefilmer, dokumentarfilmer og kortfilmer med tematikk som omhandler annerledeshet fra forskjellige filmfestivaler rundt om i verden.
Mesopsocidae

Utseende

Middelsstore til store (3-4,5 mm) støvlus. Det er ofte stor forskjell i utseende mellom kjønnene. Hannene er mindre, tynnere og har fullt utviklede vinger, hunnene er gjerne betydelig større og kraftigere med mer eller mindre reduserte vinger og en stor, pæreformet bakkropp. Kroppen er nesten helt hårløs. Antennene er 13-leddete, føttene tre-leddete. Hos de som har velutviklede vinger er forvingen hårløs, cellen areola postica er ikke forbundet med åren M.

Levevis

Artene lever på bark og på steiner. I alle fall en art lever i termitt-tuer.

Utbredelse

Familien er utbredt i alle verdensdeler, med flest arter i tropisk Afrika og varme deler av Palearktis.
Den europeiske Donaukommisjonen

Den europeiske Donaukommisjonen (La Comission Européenne du Danube) ble grunnlagt som en del av fredsavtalen i Paris 30. mars 1856, ved avslutningen av Krimkrigen og opphevet i 1940. Kommisjonens administrasjon ble lagt til Sulina i Romania ved elvens utløp i Svartehavet, hvor den ble inntil den i 1921 ble flyttet til Orsova.
Paristraktatens artikkel 16 innebar at reglene om internasjonal skipsfart fastslått under Wienerkongressen 1815, også skulle gjelde for Donau.
Kommisjonen møttes første gang 4. november 1856. Kommisjonens medlemmer representerte de parter som hadde undertegnet Paristraktaten, det vil si Østerrike-Ungarn, Frankrike, Storbritannia, Prøyssen og Det tyske forbund, Russland, Sardinia og Italia og Tyrkia. Deres oppgave var å gjennomføre nødvendige arbeider for å opprettholde farbarheten på strekningen Isaccea til Donaus munning. Kommisjonen var ment å skulle fungere i to år, men befestet raskt sin posisjon og mandatet ble derfor forlenget.
En kommisjon bestående av nabostater langs Donau og som arbeidet parallelt, møttes i Wien 20. november 1856. Kommisjonen ble stiftet for å påbegynne arbeidet med regler for skipsfarten på Donau. Kommisjonen besto av representanter for Kongeriket Württemberg, Bayern, Tyrkia, Moldova, Serbia og Vallakia. Skipsfartsavtalen for Donau ble undertegnet 7. november 1857 og ratifisert 7. januar 1858.
Under den andre Pariskonferansen i 1858 ble det bestemt at Den europeiske Donaukommisjonen skulle fortsette sin virksomhet til alle hydrotekniske aktiviteter i Donaus munningsområde var sluttført.
En avgift fra passerende skip ble for første gang innført i 1860. Formålet var å finanisere fullføringen av mudringsarbeider som da var påbegynt i Sulinaarmen.
Kommisjonens virketid ble i 1871 forlenget til 1883. Under Londonkonferansen i 1883 ble kommisjonens virketid forlenget med ytterligere 21 år.
Ved Berlintraktaten av 13. juli 1878 ble Donau som internasjonalt farvann forlenget fra Isaccea til Jernporten. Samtidig ble Romania gitt en plass i kommisjonen.
Den internasjonale Donaukommisjonen ble etablert i juli 1921 for å virke parallelt med kommisjonen av 1856. Begge de to kommisjonene ble oppløst av Tyskland i 1940 og er i praksis erstattet av Donaukommisjonen av 1948.
Wolfgang Geldmacher

Bakgrunn og virke

Geldmacher hadde teknisk og økonomisk utdannelse, og begynte å arbeide i den byggetekniske bransjen. Han ble bosatt i Norge fra 1932, etter å ha besøkt landet mange ganger tidligere. I Norge drev han egen forretning i bygningsbransjen. Han var gift med den norske kvinnen Randi Eckhoff.
Geldmacher var antinazist, og før deportasjonen av de norske jødene i 1942 hadde han via de tyske forbindelsene sine fått rede på hva som var i ferd med å skje. Han satte da norske venner og motstandsfolk i gang med å advare de jøder de kunne nå.
Geldmacher ble arrestert i Oslo i 1943, men på vei til Tyskland lykkes han å hoppe av toget. Geldmacher ble avslørt av blant annet dobbeltagenten Otto Robsahm. Han gikk så i dekning som pasient på et sinnssykehus, før han klarte å ta seg til Stockholm.
Paraholopterini

Utseende

En middelsstor, slank, kanelbrun trebukk. Antennene er minst en og en halv gang så lange som kroppen. Pronotum er tydelig lengre enn bredt, i midten med en trekantet, utstående knøl på hver side. Dekkvingene er parallellsidige med markerte, litt spissvinklede "skuldre". Hver dekkvinge har tre rader av svarte, opphøyde punkter, som er forbundet med lave lengderibber. Spissen er avrundet.

Levevis

Arten er knyttet til bartreet skjellgran (Araucaria araucana).

Utbredelse

Arten er endemisk for Chile.
Tina Turners videografi

Tina Turners diskografi består av videoer og musikkvideoer.
Krok- og torskekrigene

Krok- og torskekrigene (nederlandsk Hoekse en Kabeljauwse twisten) var en rekke kriger og slag i Holland mellom 1350 og 1490. De fleste av disse krigene omhandlet hvem som skulle ha tittelen greve av Holland, men bak dette var det en maktkamp mellom spissborgerne i byene mot den regjerende adelen.
Torskegruppen bestod hovedsakelig av de mer fremskridende byene i Holland, mens krokgruppen for det meste bestod av konserative adelsmenn. Opphavet til navnet er ukjent, men en teori er at det kanskje kom fra hæren til Bayern og deres rustninger som var formet som fiskeskjell.
Grunnkretser i Sund kommune

Grunnkretser i Sund kommune er delområder og grunnkretser som seksjonerer Sund kommune, Hordaland, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Valget i Liberia 1857

Valget i Liberia i 1857 var et presidentvalg. Resultatet var seier til den sittende president, Stephen Allen Benson.
Scott Caan

Tidlig liv

Caan ble født i Los Angeles i California. Hans far er skuespilleren James Caan, og hans mor er den mindre kjente skuespillerinnen, og tidligere modellen, Sheila Ryan. Foreldrene til Scott Caan tok ut skilsmisse et år etter at han ble født, og han har fire halvsøsken som en følge av sin fars andre ekteskap. Caan var roadie for band som Cypress Hill og House of Pain, og medlem av hiphopgruppen The Whooliganz, før han ble med i Playhouse West i Los Angeles.

Karriere

Caan begynte som skuespiller sent på 1990-tallet, og opptrådte i flere uavhengige filmer, og filmer med lavt budsjett. Hans første opptreden i en verdenslansert film var i rollen som en footballspiller fra Texas, i den finansielt suksessrike filmen Varsity Blues fra 1999. Etter denne rollen opptrådte Caan i flere studiofilmer, inkludert i Ready To Rumble sammen med David Arquette i 2000, og i American Outlaws sammen med Colin Farrell i 2001.
I 2003 gjorde Caan sin debut som regissør med filmen Dallas 362, en film som vant en pris ved Las Vegas Film Festival samme året.
Caans kanskje mest kjente rolle er som «Turk Malloy» i Ocean's Eleven (2001), Ocean's Twelve (2005) og Ocean's Thirteen (2007).
Spiller for tiden i tv-serien "Hawai 5-0".

Privatliv

Caan har gått ut med kjendis Kimberly Stewart, samt modellene Megan Gallagher og Kim Verbeck.
Vesteraalens Dampskibsselskab

Vesteraalens Dampskibsselskab (VDS) var et rederi som ble stiftet 10. november 1881 på Stokmarknes i Nordland fylke. Samme år ble rederiets første skip – DS «Vesteraalen» fra 1865 (tidligere DS «Arendal») kjøpt fra Arendals Dampskibsselskab. Selskapet drev med lokal rutetransport, og startet den første Hurtigruten i 1893 med skipet DS «Vesteraalen» fra 1891.
Hurtigruten drev de første årene både rutefart langs kysten, og faste cruiselinjer til blant annet Svalbard. Der oppe ble Hotellneset en viktig ilandstigningsplass for besøkende turistskip på slutten av 1800-tallet. Richard With var en pioner, og Vesterålens Dampskibsselskap startet i 1896 opp med seks sommerturer fra Hammerfest til 360 kroner, og reiste et turisthotell på Hotellneset hvor passasjerene kunne jakte i Adventdalen eller delta på fjordturer i påvente av neste ukes returskip. I 1897 førte Otto Sverdrup ders rutebåt S/S «Lofoten» på denne ruten, og selv om hotellet raskt ble avviklet så fortsatte cruiserutene utover 1900-tallet i konkurranse med Bergenske Dampskibsselskab og Nordenfjeldske Dampskibsselskab. Cruisebåtene besøkte mange områder, men Adventfjorden og Grønfjorden hadde bosetninger, skjermede fjordstrøk og rolige havner hvor grunnlaget var til stede for å legge inn både post- og varefrakt og aktiviteter for passasjerene. Passasjerene kunne få stemplet postkort med privat poststempel - hvorpå brevene ble tatt om bord i det samme skipet og medbragt til fastlandet og postlagt der. Hotellet var ikke lenge i drift, men det heiste norsk statlig postflagg og var således det første norske framstøt i retning av myndighetsutøvelse i området før gruvedriften tok til.
Selskapet fusjonerte i 1987 med Ofotens Dampskibsselskab, og det nye selskapet fikk navnet Ofotens og Vesteraalens Dampskibsselskab (OVDS). OVDS fusjonerte med Troms Fylkes Dampskibsselskap (TFDS) i 2006 og dannet Hurtigruten Group, som senere ble omdøpt til Hurtigruten ASA.